Заложен в корабостроителницата New York Navy Yard на 14 март 1931 г. Спуснат е на вода на 12 април 1933 г. Въведен е в строй 15 февруари 1934 г. Служи в Тихия океан в състава на 6-а дивизия крайцери. Заедно със CA-38 „Сан Франциско“ се намира в Пърл Харбър на 7 декември 1941 г. по времето на атаките на японската палубна авиация. Получава повреди и престоява на ремонт до януари 1942 г. След връщането в строй съпровожда конвои в Австралия и Нумеа. Действа в състава на Оперативно съединение №11. През май 1942 г. участва в сражението в Коралово море, спасява 580 души от горящия USS Lexington (CV-2). Участва в битката при Мидуей на 4 юни 1942 г. През юли 1942 г. влиза в състава на прикритието на самолетоносача USS Saratoga (CV-3). След торпилирането от японска подводница, на 31 август на „Саратога“, го съпровожда за ремонт. На 30 ноември в състава на Оперативно съединение №67 „Ню Орлиънс“ участва в нощния бой при Тассафаронга. Крайцера получава попадение на торпедо в носовата част, в резултат на което последва взрив на носовите погреби. Откъсната е носовата част до кула № 2.